section_heading: Povijest
paragraph_text: Prvi istraživački satelit bio je Sputnik 3, lansiran 15. svibnja 1958. u tadašnjem SSSR-u. Taj je satelit u povodu Međunarodne geofizičke godine proveo složena mjerenja tlaka zraka i sastava gornjih slojeva atmosfere, Zemljina magnetskoga i elektrostatičkoga polja, kozmičkoga zračenja, broja udara mikrometeorita i drugog. mini|lijevo|300px|[[Gravitacija|Gravitacijska odstupanja snimljena s istraživačkog satelita GRACE.]] Istraživački sateliti koriste se pojedinačno, ali i u skupinama. Tako je na primjer 2001., u organizaciji Europske svemirske agencije, lansirana skupina od četiriju satelita iz serije Cluster radi istraživanja međudjelovanja (interakcije) Sunčeva zračenja sa Zemljinim magnetskim poljem. Ti se sateliti oko Zemlje kreću na udaljenosti između 19 000 kilometara i 119 000 kilometara. Istraživački sateliti GRACE (akronim od eng. Gravity Recovery and Climate Experiment) djeluju također u skupini, a kao zajednički projekt Njemačke i SAD-a istražuju lokalne promjene (varijacije) u Zemljinu gravitacijskom polju. Taj par satelita, međusobno udaljenih 220 kilometara, leti u polarnoj stazi (putanji) na visini od 496 kilometara. Istraživanje se provodi preciznim mjerenjem promjena njihova međusobnoga položaja (otkrivaju se čak i promjene njihove udaljenosti od 10 μm).